## Martínez Mus destaca el treball dels pescadors en la defensa de l’Albufera i la gestió sostenible dels seus recursos

*** El conseller de Medi Ambient ha participat en el sorteig de redolins, un sistema d’elecció d’origen feudal, que se celebra cada segon diumenge de juliol**

El conseller de Medi Ambient, Infraestructures i Territori, Vicente Martínez Mus, ha destacat este diumenge el paper “fonamental i exemplar” que exercixen els pescadors en la defensa de l’Albufera i la gestió sostenible dels seus recursos, així com el treball conjunt de tots els sectors implicats en la recuperació del parc després de les riuades de la passada tardor.

Durant la seua intervenció en el tradicional sorteig dels redolins, Martínez Mus ha assenyalat que “cada un dels sectors presents en l’Albufera és el millor exemple de bones pràctiques i de la convivència entre els usos tradicionals i el desenrotllament de l’activitat humana amb la preservació del seu ric ecosistema”.

El sorteig de redolins, que distribuïx els llocs de pesca entre els membres de la Confraria de Pescadors del Palmar, té l’origen en el segle XIII i s’ha consolidat “com una tradició ancestral” que manté vius tant els usos del llac com els seus costums. Martínez Mus ha subratllat la rellevància històrica i cultural de l’acte, que “forma part de les senyes d’identitat dels valencians i del nostre patrimoni natural”.

El conseller ha agraït especialment “la preocupació dels pescadors per la conservació del medi ambient”, ha valorat el seu paper “com a verdaders agents de proximitat amb el llac i les seues espècies” i ha destacat la seua implicació en la gestió del bé comunal, la resolució de conflictes i la distribució justa dels recursos.

**Defensa de l’aigua**

En la seua intervenció, Martínez Mus ha reivindicat la defensa de l’aigua com a element essencial per a garantir la supervivència del llac. En este sentit, ha recordat les accions “històriques” impulsades per la Generalitat, com ara el Pacte de l’Aigua per l’Albufera, firmat amb les comunitats de regants, i el decret aprovat recentment pel Consell que permet la connexió contínua de la llacuna amb la mar, davant els efectes excepcionals provocats per les inundacions i les altes temperatures.

Estes actuacions s’emmarquen dins del pla de xoc impulsat per la Generalitat per a la recuperació del parc natural, amb una inversió global de 20 milions d’euros. Entre les mesures executades figuren la retirada d’aigua i residus acumulats després de la dana, els treballs de restauració de la infraestructura i l’ecosistema, així com la redacció de nous projectes per a reforçar la protecció de l’espai.

Així mateix, s’estan desenrotllant sistemes de seguiment d’alta precisió en col·laboració amb universitats per a obtindre un diagnòstic tècnic cada tres mesos de l’estat del llac.

“Des de la Generalitat continuarem treballant per la màxima preservació d’este espai únic i per mantindre vives les seues activitats tradicionals, com este sorteig dels redolins, que és símbol d’història, cultura i compromís amb el medi ambient”, ha conclòs el conseller.

Fecha: 13/07/2025